**НЧ ”НАУКА- 1922” С. ЗАЯ**

**Отчет за дейността през 2023 г.**

**I. Актуално състояние на читалището като сдружение и културен център с материално-технически възможности за предоставяне на услуги**

**1. Брой регистрирани членове и събран членски внос**

През 2023 г. НЧ “Наука-1922” - село Зая има 68 действителни членове. Събраният членски внос е 162 лв.

1. **Проведени събрания**

През годината са проведени 1 общо събрания и 9 събрания на читалищното настоятелство.

1. **Субсидираната численост** на читалището през 2023 г. е 1,2 бр.
2. **Общият бюджет** на читалището през 2023 г. е 19 065,13 лв, от които 17 369 лв от държавна субсидия и 1696,13 лв собствени приходи.
3. **Материално-техническата база на читалището** е в прилично състояние. Двуетажна масивна сграда, с голям салон и сцена на първия етаж, а на втория етаж три помещения - библиотека, музейна експозиция “Животът в българското село 19-20 век” и клуб по интереси. Наличната техника е преносим компютър, принтер, смарт телевизор, проектор и озвучителна система.
4. **Управленска инициатива при стопанисване на читалищната собственост и набиране на собствени приходи**

През изминалата година беше направен наложителен ремонт в големия салон – дюшемето е изциклено и лакирано, като изгнилите дъски са сменени. Ремонтирани са и част от улуците, водосточните тръби и обшивката на покрива.

Проведени са три доброволчески акции за почистване на пространството около сградата, извършена е обработка на експонатите от музейната сбирка със специални консерванти.

Собствените средства през 2023 г. са 1696,13 лв, набрани от дарения, наем, рента, томболи.

**Участие на работещите в читалището в обучения за повишаване на квалификацията, работни срещи, дискусии и др.**

На 8-9 ноември читалището взе участие в обучение за читалищни дейци на тема "Библиотечен фонд. Сигниране, класифициране и нареждане". Представител на НЧ "Наука-1922", с. Зая беше председателят на читалищното настоятелство Моника Ле.

Водещ на обучението беше г-жа Светла Лазарова от отдел "Комплектуване и каталогизация" в регионалната библиотека. Освен теоретичната подготовка и практическите задачи, участниците в обучението имаха възможността да се запознаят и с цялостната дейност на библиотеката - посетиха отдел "Краезнание", детския отдел, дигиталния център, където се сканират старите издания, ателието за подвързия и др.;

1. Няма наложени санкции на читалището по чл. 31, 32 и 33 от ЗНЧ.

**II. Дейност на читалището през 2023 г.**

**1. Библиотечно-информационна дейност**

Към читалището функционира библиотека, вписана в Регистъра на обществените библиотеки. През 2023 г. във фонда има 5 469 библиотечни единици. Закупени са общо 56 нови книги, на два пъти през годината. Направен е абонамент за 2 периодични издания.

Библиотеката има 46 регистрирани потребители, които през 2023 г. са заели 125 книги.

За втора поредна година е изработен стенен календар на читалището за новата година, подарен на читалищните членове, институции и партньори.

1. **Нематериално културно наследство**

Към читалището осъществява дейност клуб “Народни традиции”, който се грижи за съхраняване и популяризиране на традиционната култура. Организирано е отбелязването на всички национални празници и на някои народни обичаи.

**3. Клубове**

Към читалището има четири клуба по интереси - Приятели на книгите, Народни традиции, Приложни изкуства, Селскостопански дейности.

**4. Поддържане и доказани изяви на художествени състави** - няма.

**5. Създаване и обновяване на колекции с културни ценности**

От 2019 г. читалището поддържа етнографската колекция “Живот в българското село 19-20 век”, регистрирана съгласно Закона за културното наследство. И през 2023 г. експонатите са обработени със специални масла за консервация, а на всички посетители е изнесена беседа относно представените вещи.

**6. Организиране и участие в празници, фестивали, събори и др.**

* 7 януари – с богата програма е отбелязан празникът Богоявление, приет и за празник на читалището;
* 11 февруари - превърналият се в традиционен Празник на виното и любовта отново събра хора от селото и от околните градове, които спазиха ритуала със зарязване на лозите и участваха в конкурса за най-добро домашно вино;
* 1 март - читалището подготви мартеници и свитъци с пожелание и стихотворение, посветено на празника, които подари на всички домакинства в селото;
* 3 март – произнесено е слово по случай националния празник и са поднесени цветя на паметната плоча с имената на хората от Зая, участвали във войните;
* 8 март – отбелязване Деня на женат с прожекция на документалния филм на БНТ „Герой на мегдана“, посветен на Стоянка Мутафова;
* 14 май – доброволческа акция за почистване на пространството около сградата на читалището и около чешмата при входа на селото;
* 20 май – в читалището е проведено събитие на Туристическо дружество „Лудите мечки“, регистрирано в селото и развиващо дейност за популяризиране на пешеходния и планински туризъм;
* 24 май – представяне на новите книги на български автори, купени за библиотеката, а по случай празникът на читалището е връчена награда за принос в развитието на културата и съхраняване на традициите от Община Дряново;
* 2 юни – беседа по случай Деня на Ботев и загиналите за свободата на България и поднасяне на цветя на паметната плоча в селото;
* 16 юни – в читалището гостува Драматичен театър „Невена Коканова“ - Ямбол с постановката „Хитър Петър“ - пълна зала и отлични отзиви от всички зрители;
* 24 юни – отбелязване на празника Еньовден, с бране на билки, сплитане на венец и минаване под него за здраве, както гласи традицията;
* 1 септември - за поредна година беше организиран Празник на плодородието, в който градинари и кулинари демонстрираха продукцията и уменията си, историята на земеделието в района беше разказана чрез фотоизложбата „За градините и хората“ - снимки от личния архив на агронома Колю Стойнов;
* 6 септември – беседа по случай Деня на Съединението;
* 1 октомври – посещение на Природонаучния музей в село Черни осъм, Троян и Троянски манастир по случай Деня на възрастните хора;
* 15 октомври - проведена е доброволческа акция за почистване на ската пред сградата на читалището;
* 1 ноември – по случай Деня на народните будители се проведе среща-разговор с Цонка Христова, поетеса и учител;
* 8-9 ноември - участие в обучение за читалищни дейци в Регионална библиотека „Априлов-Палаузов“ на тема "Библиотечен фонд. Сигниране, класифициране и нареждане";
* 19 ноември – среща с професионалния масажист Ваня Иванова и демонстрация на упражнения с цел превенция на ставни и мускулни проблеми;
* 22 декември – Предколедна събиране;
* 30 декември – доброволческа акция за почистване на салона след ремонта, поправка и почистване на маси и столове;

1. **Социална политика на читалището**

Осигуряване на достъп до интернет за жителите на селото, съдействие при комуникация с институции, справки за сметки и др. Доставят се на адрес книги и периодични издания на трудно подвижни хора.